S'ha presentat al Jardí del Palau Robert de Barcelona l'exposició "Menys plàstics, més vida!", que es podrà visitar fins el 20 d'abril.
La secretària de Medi Ambient i Sostenibilitat, Marta Subirà, el secretari general de Territori i Sostenibilitat, Ferran Falcó, la directora del Palau Robert, Abigail Martínez, i el gerent de l'Agència Catalana de l'Aigua, Lluís Ridao, han estat els encarregats d'explicar els detalls i la finalitat de la mostra en un acte que s'ha fet el 20 de març.
Coincidint amb la celebració del Dia Mundial de l'Aigua (22 de març), l'exposició ha estat dissenyada per l'Agència Catalana de l'Aigua (ACA) i amb la col·laboració de la Diputació de Barcelona.
Vol destacar que el plàstic està present d'una manera important a les nostres vides, tenint en compte que més del 90% dels productes i objectes que ens envolten estan fets d'aquest material, que acostuma a tenir un baix cost de producció, una gran versatilitat i una elevada resistència.
Es pretén, per tant, destacar una problemàtica que s'ha agreujat en els darrers anys, la importància de gestionar de manera adequada els plàstics i reduir el seu ús, sobretot pel que fa als plàstics que s'acostumen a utilitzar només en una ocasió.
El 80% dels plàstics que trobem als nostres mars i oceans provenen de terra, arrossegats a través de l'aigua que circula a través dels rius i torrents.
Això provoca que aquest material tingui un lent període de degradació i que, en molts casos, sigui confós pels animals marins com a possible aliment, a més del risc que el plàstic passi a dins de la cadena tròfica.
El Govern català desenvolupa periòdicament diverses campanyes de sensibilització, mitjançant l'Agència de Residus de Catalunya i altres instàncies i entitats, per conscienciar la ciutadania sobre la necessitat de gestionar bé els diferents tipus de residus (inclosos els plàstics i els envasos), amb l'objectiu de minimitzar i evitar el seu impacte sobre l'entorn.
Des del 2017 s'ha prohibit el lliurament gratuït de bosses de plàstic a les botigues i supermercats en compliment de la Llei 5/2017, de 28 de març, de mesures fiscals, administratives, financeres i del sector públic.
La llei prohibeix el lliurament gratuït de bosses de caixa o de lliurament a domicili de qualsevol material plàstic, inclòs el plàstic en general, el plàstic oxodegradable i el plàstic biodegradable, llevat de les bosses compostables que compleixin els requisits de la norma UNE-EN 13432 o equivalent.
L'any passat, amb motiu del Dia Mundial del Medi Ambient, el Govern va fer un pas més i va anunciar la prohibició dels envasos de plàstic d'un sol ús com, per exemple, les ampolles, en l'àmbit de la Generalitat.
Aquestes polítiques van en la línia de la Unió Europea, que s'ha fixat l'horitzó del 2025 per a reduir en un 90% l'ús dels plàstics d'un sol ús.
La visió de l'aigua per part de la ciutadania
Després de la presentació de la mostra, a les mateixes dependències del Palau Robert (Sala d'Actes), s'ha celebrat per quart any consecutiu la cerimònia de lliurament dels premis de fotografia mitjançant les xarxes socials Instagram i Facebook.
Organitzats per l'Agència Catalana de l'Aigua (ACA). s'han presentat unes 1.200 fotografies per mostrar les diferents visions de l'aigua, entre les quals s'han guardonat les 24 millors imatges.
En l'edició d'enguany s'ha incorporat una nova categoria centrada en reflectir l'impacte dels plàstics en el medi hídric, que lliga de manera directa amb l'exposició que avui s'ha presentat, i s'han concedit tres guardons en aquesta temàtica.